L'Ajuntament aprova un nou sistema especial de pagaments per a tributs periòdics
29 de novembre de 2024

• El Ple també ha aprovat també diverses mocions per a sol·licitar ajudes urgents i un pla de xoc de serveis socials per als municipis afectats per la DANA.

L’Ajuntament de l’Eliana ha fet un pas cap a la modernització i millora de la gestió tributària amb l’aprovació inicial de l’Ordenança Fiscal del Sistema Especial de Pagament (SEP), que permetrà a la ciutadania fraccionar i anticipar el pagament de tributs periòdics en 9 rebuts -entre març i novembre-. Aquesta iniciativa, aprovada inicialment per unanimitat en el Ple celebrat aquest dijous, pretén facilitar el compliment de les obligacions tributàries i fomentar la transparència i l’eficàcia en la gestió municipal.

L’alcalde, Salva Torrent, ha destacat la importància d’aquest nou sistema amb el qual “volem alleujar la càrrega econòmica dels nostres veïns i veïnes, oferint una forma més accessible i organitzada de complir amb les seues obligacions tributàries”.

La mesura, que s’implementarà a partir de 2025, permet la inclusió de tributs com l’Impost sobre Béns Immobles (IBI), l’Impost sobre Vehicles de Tracció Mecànica (IVTM) i la taxa de gestió de residus urbans, així com la taxa d’entrada de vehicles. Els contribuents podran acollir-se al sistema mitjançant una sol·licitud, sempre que complisquen els requisits establits, com estar al corrent de pagaments i realitzar les transaccions per domiciliació bancària. Per a l’any que ve, es podrà sol·licitar pel registre d’entrada fins al pròxim 15 de febrer.

D’altra banda, el Ple ha aprovat amb els vots favorables del PSPV-PSOE, Compromís i PP una moció amb motiu del Dia Internacional per a l’Eliminació de la Violència contra les Dones, per la qual, en cada ple, es llegirà el nom de les últimes dones assassinades i es guardarà un minut de silenci. A més, per a pal·liar les conseqüències de la DANA en els municipis afectats, l’equip de govern ha presentat dues mocions per a instar la Generalitat Valenciana a concedir ajudes amb caràcter urgent, així com un pla de xoc urgent per a la contractació de personal necessari per a reforçar els serveis socials d’aquestes localitats, per tal de donar resposta a les necessitats de la ciutadania afectada, que es troba en una situació d’extrema vulnerabilitat a causa d’aquesta catàstrofe.